Author: Tima
Last saved by: Goran Stojic

NOVA HUMANITARNA AKCIJA “UDRUŽENJA ZA POMOĆ NIŠLIJAMA”

               Zahvaljujući Nišlijama Klinika za urologiju dobila kolica

*"Udruženje za pomoć Nišlijama" u okviru svoje akcije "ČEPeNIng" uručilo je  Klinici za urologiju Kliničkog centra Niš dvoja mehanička kolica i šetalicu
*Ova kolica će nam sada puno značiti, jer ona koja smo imali su stara i gotovo neupotrebljiva

                 "Udruženje za pomoć Nišlijama" u okviru svoje akcije "ČEPeNIng" uručilo je  Klinici za urologiju Kliničkog centra Niš dvoja mehanička kolica i šetalicu. Osoblje sa ove Klinike kaže da su im ova pomogala dragocena jer kolica sa kojima se sada služe se nalaze u jako lošem stanju.
                 “Izuzetno mi je drago što danas, u ime akcije Čepening koju organizuje Udruženje za pomoć Nišlijama  mogu Klinici  za urologiju da uručim dvoja mehanička kolica i jednu šetalicu. Naši sugrađani  znaju da je sve to kupljeno od novca koji dobijamo za reciklažu plastičnih čepova koje su prikupili građani”, kazao je Vojkan Živković ispred Udruženja za pomoć Nišlijama. “Ovo  su 33., 34. i 35. pomagalo, što znači da  u proseku nabavimo i uručimo jedno pomagalo mesečno”.
                 Živković ističe da su Nišlije jako revnosne kada se radi o prikupljanju plastičnih čepova, ali da sve to može biti još bolje.
                 “Najvažnija mesta za prikupljanje čepova su Apotekarske ustanove Niš, ali i dispanzeri za zdravstvenu zaštitu  radnika, a prikupi se tri do četiri stotine kilograma čepova  za mesec dana. To bi moglo da bude i više kada bi se građani više angažovali na prikupljanju čepova, a ne da ih bacaju u kante. Ovako, pored tog humanog momenta, pomaganja drugima nabavkom ortopedskih pomagala, brine se i o zaštiti okoline i pomažemo da nam grad bude čistiji”, objašnjava Vojkan Živković.
                On dodaje da svaki put kada donese nekoj klinici neko pomagalo oseća zadovojstvo jer je svestan da na taj način pomaže onima kojima je pomoć i te kako potrebna. I ovog puta je pozvao Nišlije da se pridruže ovoj akciji jer stalno postoje ljudi koji čekaju da dobiju ili kolica ili šetalice.
                 U ime Klinike za urologiju Udruženju za pomoć Nišlijama zahvalila se glavna sestra Klinike za urologiju Danijela Stamenković.
                “Naša Klinika je sada prvi put dobila ovako nešto i naši pacijenti će imati priliku da udobnije stignu na neki od traženih pregleda. Inače naša Klinika je aktivno učestvovala u prikupljanju čepova, svi zaposleni i naši najbliži, a  ovom prilikom i mi pozivamo sugrađane da se pridruže ovoj akciji jer puno znači našim pacijentima”.
                Na Klinici za urologiju Kliničkog centra Niš trenutno je 36 pacijenata.
               “Ova kolica će nam sada puno značiti. Imali smo jedna stara koja su  gotovo bila neupotrebljiva, ali zahvaljujući Čepeningu, dobili smo kolica i šetalicu što će našim pacijentima biti od velike pomoći jer su oni uglavnom stari i otežano se kreću,  a na ovaj način olakšaćemo im boravak na našoj klinici”, kaže Danijela Stamenković.

                                                                                    V.Petrović
LEG:VELIKA POMOĆ PACIJENTIMA SA UROLOGIJE:Udruženje doniralo kolica i šetalicu
LEG:HUMANOM AKCIJOM DO POMOĆI ONIMA KOJIMA JE NAJPOTREBNIJA:uručenje kolica na Klinici za urologiju

(Projekat “Nišlije se uključuju u odlučivanje” sufinansiran iz budžeta grada Niša)